《蔡以之母挽词》
宋代·林亦之

邻母悲歌长短声，客窗闻此梦魂惊。
新乡谁共鸡豚社，先世由来香火情。
薤曲纵教如宋玉，里丧终是愧陈平。
伤心起望秋云乱，愁断千山几日程。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。